Document ID: 32013R0555

KOMISIJOS REGLAMENTAS (ES) Nr. 555/2013
2013 m. birželio 14 d.
kuriuo dėl tam tikrų šalutinių gyvūninių produktų iš Bosnijos ir Hercegovinos tranzito iš dalies keičiamas Reglamentas (ES) Nr. 142/2011
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. spalio 21 d. Europos Parlamento ir Tarybos reglamentą (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės ir panaikinamas Reglamentas (EB) Nr. 1774/2002 (Šalutinių gyvūninių produktų reglamentas) (1), ypač į jo 41 straipsnio 3 dalies antrą pastraipą ir 42 straipsnio 2 dalies a punktą,
kadangi:
(1)
2011 m. vasario 25 d. Komisijos reglamentu (ES) Nr. 142/2011, kuriuo įgyvendinami Europos Parlamento ir Tarybos reglamentas (EB) Nr. 1069/2009, kuriuo nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės, ir Tarybos direktyva 97/78/EB dėl tam tikrų mėginių ir priemonių, kuriems netaikomi veterinariniai tikrinimai pasienyje pagal tą direktyvą (2), nustatomos žmonėms vartoti neskirtų šalutinių gyvūninių produktų ir jų gaminių sveikumo taisyklės;
(2)
būtina nustatyti specialiąsias šalutinių gyvūninių produktų ir jų gaminių siuntų tranzito per Sąjungą į trečiąsias šalis iš Bosnijos ir Hercegovinos sąlygas dėl geografinės padėties ir dėl būtinybės išlaikyti prieigą prie Kroatijos Pločės uosto po Kroatijos įstojimo į Sąjungą;
(3)
Komisijos sprendimu 2009/821/EB (3) sudarytas patvirtintų pasienio kontrolės postų sąrašas, nustatytos tam tikros patikrinimų, kuriuos atlieka Komisijos veterinarijos ekspertai, taisyklės ir patvirtinti TRACES veterinarijos padaliniai. Kadangi atitinkamų šalutinių gyvūninių produktų siuntų tranzito per Sąjungą į trečiąsias šalis iš Bosnijos ir Hercegovinos tvarka gali būti veiksminga tik naudojantis Kroatijos Nova Selos ir Pločės pasienio kontrolės postais, būtina įtraukti šiuos pasienio kontrolės postus į sąrašą Sprendimo 2009/821/EB I priede, kai tik bus įvykdytos jų patvirtinimui būtinos techninės sąlygos;
(4)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę ir nei Europos Parlamentas, nei Taryba joms neprieštarauja,
PRIĖMĖ ŠĮ REGLAMENTĄ:
1 straipsnis
Komisijos reglamente (ES) Nr. 142/2011 įterpiamas 29a straipsnis:
„29a straipsnis
Specialieji šalutinių gyvūninių produktų iš Bosnijos ir Hercegovinos, skirtų trečiosioms šalims, tranzito per Kroatiją reikalavimai
1. Šalutinių gyvūninių produktų ir jų gaminių siuntas iš Bosnijos ir Hercegovinos, skirtas trečiosioms šalims, leidžiama tiesiogiai vežti per Sąjungą keliais tarp Nova Selos pasienio kontrolės posto ir Pločės kontrolės posto, jeigu laikomasi šių sąlygų:
a)
valstybinis veterinarijos gydytojas įvežimo pasienio kontrolės poste užplombuoja siuntą serijiniu numeriu pažymėta plomba;
b)
pasienio kontrolės postą prižiūrintis valstybinis veterinarijos gydytojas ant kiekvieno siuntos lydimųjų dokumentų, nurodytų Direktyvos 97/78/EB 7 straipsnyje, puslapio uždeda spaudą „TIK VEŽTI TRANZITU Į TREČIĄSIAS ŠALIS PER ES“;
c)
laikomasi Direktyvos 97/78/EB 11 straipsnyje nustatytų procedūrinių reikalavimų;
d)
įvežimo pasienio veterinarijos posto valstybinis veterinarijos gydytojas bendrame veterinariniame įvežimo dokumente, nurodytame Reglamento (EB) Nr. 136/2004 2 straipsnio 1 dalyje, patvirtina, kad siunta tinkama gabenti tranzitu.
2. Sąjungoje neleidžiama iškrauti tokių siuntų arba jas sandėliuoti, kaip apibrėžta Direktyvos 97/78/EB 12 straipsnio 4 dalyje arba 13 straipsnyje.
3. Kompetentinga institucija reguliariai atlieka patikrinimus, siekdama užtikrinti, kad iš Sąjungos išvežamų ir į Sąjungą įvežamų siuntų skaičius ir produktų kiekis sutaptų.“
2 straipsnis
Šis reglamentas įsigalioja Kroatijos stojimo į Europos Sąjungą sutarties įsigaliojimo dieną.
Jis taikomas nuo Sprendimo 2009/821/EB pakeitimo, kuriuo į I priedą įterpiami Nova Selos ir Pločės įrašai, taikymo dienos.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2013 m. birželio 14 d.

Labels: 1
17
5
8
3
6
18